b'\n_START_ARTICLE_\nAutomatinis vertimas\n_START_PARAGRAPH_\nAutomatinis vertimas\xc2\xa0\xe2\x80\x93 teksto vertimas i\xc5\xa1 vienos kalbos \xc4\xaf kit\xc4\x85, kur\xc4\xaf automati\xc5\xa1kai atlieka kompiuteris, naudodamas specializuot\xc4\x85 programin\xc4\x99 \xc4\xafrang\xc4\x85._NEWLINE_Automatinius vertimus tiria atskira kompiuterin\xc4\x97s lingvistikos sritis._NEWLINE_Papras\xc4\x8diausias automatinio vertimo b\xc5\xabdas\xc2\xa0\xe2\x80\x93 tiesioginis vienos kalbos \xc5\xbeod\xc5\xbei\xc5\xb3 keitimas kitos kalbos \xc5\xbeod\xc5\xbeiais, toks b\xc5\xabdas buvo b\xc5\xabdingas ankstyvosioms vertimo sistemoms. Naudojant \xc4\xafvairi\xc5\xb3 technik\xc5\xb3 rinkinius galima bandyti sud\xc4\x97tingesnius vertimus, apimant skirtingas lingvistines tipologijas, frazi\xc5\xb3 atpa\xc5\xbeinim\xc4\x85, idiom\xc5\xb3 vertim\xc4\x85 bei anomalij\xc5\xb3 izoliacij\xc4\x85._NEWLINE_\xc5\xa0iuolaikin\xc4\x97 automatinio vertimo programin\xc4\x97 \xc4\xafranga da\xc5\xbenai leid\xc5\xbeia nurodyti ver\xc4\x8diamo teksto srit\xc4\xaf (pvz., or\xc5\xb3 prognoz\xc4\x97s), taip suma\xc5\xbeinant galim\xc5\xb3 keitim\xc5\xb3 srit\xc4\xaf ir pagerinant rezultat\xc4\x85. Tokia technika ypa\xc4\x8d efektyvi tose srityse, kurioms b\xc5\xabdinga formali ar \xc5\xa1abloni\xc5\xa1ka kalba. Tod\xc4\x97l automatinis vertimas labiau tinkamas versti valstybinius ar teisinius dokumentus, nei pokalbius, gro\xc5\xbein\xc4\x99 literat\xc5\xabr\xc4\x85 ar ma\xc5\xbeai standartizuot\xc4\x85 tekst\xc4\x85._NEWLINE_Pagerinti rezultat\xc5\xb3 kokyb\xc4\x99 taip pat galima \xc4\xafsiki\xc5\xa1ant \xc5\xbemogui\xc2\xa0\xe2\x80\x93 kai kurios sistemos ver\xc4\x8dia tekst\xc4\x85 daug tiksliau, jei vartotojas ai\xc5\xa1kiai pa\xc5\xbeymi, kurie \xc5\xbeod\xc5\xbeiai tame tekste yra pavadinimai. Naudojant \xc5\xa1ias technikas \xc4\xafrodyta automatinio vertimo nauda padedant vert\xc4\x97jams ir kai kuriais atvejais net pilnai panaudojant j\xc5\xb3 pateikt\xc4\x85 rezultat\xc4\x85. Visgi tokios sistemos dar negali pateikti tokio pat rezultato, kaip \xc5\xbemogus vert\xc4\x97jas, ypa\xc4\x8d kai ver\xc4\x8diamas tekstas yra kasdienin\xc4\x97 kalba.\n_START_SECTION_\nPo\xc5\xbei\xc5\xabriai\n_START_PARAGRAPH_\nAutomatinis vertimas gali naudoti metod\xc4\x85, paremt\xc4\x85 lingvistin\xc4\x97mis taisykl\xc4\x97mis. Tai rei\xc5\xa1kia, kad \xc5\xbeod\xc5\xbeiai bus ver\xc4\x8diami lingvistiniu b\xc5\xabdu\xc2\xa0\xe2\x80\x93 patys tinkamiausi adresato kalbos \xc5\xbeod\xc5\xbeiai pakei\xc4\x8dia atitinkamus \xc5\xbeod\xc5\xbeius pirmin\xc4\x97je kalboje._NEWLINE_Da\xc5\xbenai diskutuojama d\xc4\x97l to, kad automatinio vertimo s\xc4\x97km\xc4\x97 priklauso nuo to ar pirmiausia bus i\xc5\xa1spr\xc4\x99sta nat\xc5\xabralios kalbos supratimo problema. Bendromis taisykl\xc4\x97mis paremti metodai i\xc5\xa1nagrin\xc4\x97ja tekst\xc4\x85, da\xc5\xbeniausiai sukurdami tarpin\xc4\xaf, simbolin\xc4\xaf vaizd\xc4\x85, i\xc5\xa1 kurio sugeneruojamas adresato kalbos tekstas. Pagal tarpinio vaizdo prigimt\xc4\xaf, toks po\xc5\xbei\xc5\xabris apib\xc5\xabdinamas kaip \xe2\x80\x9etarpin\xc4\x97s kalbos automatinis vertimas\xe2\x80\x9c arba \xe2\x80\x9eperk\xc4\x97limu paremtas automatinis vertimas\xe2\x80\x9c. \xc5\xa0ie metodai reikalauja plataus leksikono, turin\xc4\x8dio morfologin\xc4\x97s, semantin\xc4\x97s ir sintaksin\xc4\x97s informacijos bei didelio taisykli\xc5\xb3 rinkinio._NEWLINE_Gavusios pakankamai duomen\xc5\xb3 automatinio vertimo programos da\xc5\xbenai pakankamai gerai atlieka darb\xc4\x85 ir pateikia artim\xc4\x85 variant\xc4\x85 to, kas buvo para\xc5\xa1yta kita kalba. Sunkumas yra gauti pakankamai reikiam\xc5\xb3 duomen\xc5\xb3 padedan\xc4\x8di\xc5\xb3 atitinkamam metodui. Pavyzd\xc5\xbeiui, didelis \xc4\xafvairiakalbis rinkinys duomen\xc5\xb3, reikaling\xc5\xb3 statistiniams metodams, neb\xc5\xabtinas gramatika paremtiems metodams. Ta\xc4\x8diau gramatiniai metodai reikalauja patyrusio lingvisto tiksliai sudaryti gramatikai, kuri\xc4\x85 jie naudoja._NEWLINE_Versti tarp labai pana\xc5\xa1i\xc5\xb3 kalb\xc5\xb3 naudojama technika, vadinama pavir\xc5\xa1utini\xc5\xa1ko perdavimo automatiniu vertimu.\n_START_SECTION_\nParemtas \xc5\xbeodynu\n_START_PARAGRAPH_\nAutomatinis vertimas gali naudoti metod\xc4\x85 paremt\xc4\x85 \xc5\xbeodyno \xc4\xafra\xc5\xa1ais. Tai tiesioginis automatinis vertimas. Tai rei\xc5\xa1kia, kad \xc5\xbeod\xc5\xbeiai bus ver\xc4\x8diami kaip \xc5\xbeodyne\xc2\xa0\xe2\x80\x93 \xc5\xbeodis po \xc5\xbeod\xc5\xbeio, da\xc5\xbeniausiai be jokio prasminio j\xc5\xb3 susiejimo. Toks b\xc5\xabdas buvo b\xc5\xabdingas pirmosioms ma\xc5\xa1ininio vertimo sistemoms.\n_START_SECTION_\nStatistinis\n_START_PARAGRAPH_\nStatistinis automatinis vertimas bando sugeneruoti vertimus naudodamas statistinius metodus paremtus dvikalbio teksto rinkiniais. Jei tokie rinkiniai egzistuoja, pasiekiami nuostab\xc5\xabs rezultatai ver\xc4\x8diant pana\xc5\xa1aus tipo tekstus. Pirmoji statistin\xc4\x97 automatin\xc4\x97 vertimo programa buvo CANDIDE sukurta IBM. \xc5\xa0iuo metu Google naudoja SYSTRAN, bet ateityje siekia visas ma\xc5\xa1inas pervesti prie statistinio metodo. Neseniai jie pagerino savo vertimo galimybes \xc4\xafvesdami apie 200 milijard\xc5\xb3 \xc5\xbeod\xc5\xbei\xc5\xb3 i\xc5\xa1 Jungtini\xc5\xb3 Taut\xc5\xb3 \xc5\xa1altini\xc5\xb3. D\xc4\x97l to vertimo tikslumas smarkiai pager\xc4\x97jo.\n_START_SECTION_\nParemti pavyzd\xc5\xbeiais\n_START_PARAGRAPH_\nPavyzd\xc5\xbeiais paremtas automatinio vertimo b\xc5\xabdas da\xc5\xbenai apib\xc5\xabdinamas pagal dvikalbio lygiagretaus tekstyno naudojim\xc4\x85 veikimo metu. I\xc5\xa1 esm\xc4\x97s tai vertimas pagal analogijas.\n_START_SECTION_\nTarpin\xc4\x97s kalbos\n_START_PARAGRAPH_\nTarpin\xc4\x97s kalbos automatinis vertimas yra vienas i\xc5\xa1 taisykl\xc4\x97mis paremt\xc5\xb3 automatinio vertimo variant\xc5\xb3. Taikant \xc5\xa1\xc4\xaf metod\xc4\x85 ver\xc4\x8diamas tekstas transformuojamas \xc4\xaf tarpin\xc4\x99 kalb\xc4\x85, o po to sugeneruojamas tekstas adresato kalba.\n_START_SECTION_\nDaugiaprasmi\xc5\xa1kumo pa\xc5\xa1alinimas\n_START_PARAGRAPH_\nDaugiaprasmi\xc5\xa1kumo pa\xc5\xa1alinimas rei\xc5\xa1kia tinkamo vertinio paie\xc5\xa1k\xc4\x85, kai \xc5\xbeodis gali tur\xc4\x97ti daugiau nei viena reik\xc5\xa1m\xc4\x99. Pirm\xc4\x85 kart\xc4\x85 \xc5\xa1i\xc4\x85 problem\xc4\x85 i\xc5\xa1k\xc4\x97l\xc4\x97 Yehoshua Bar-Hillel 1950\xc2\xa0m. Jis pa\xc5\xbeym\xc4\x97jo, kad be \xe2\x80\x9euniversalios enciklopedijos\xe2\x80\x9c ma\xc5\xa1ina niekada nesugeb\xc4\x97s atsirinkti tarp keli\xc5\xb3 \xc5\xbeod\xc5\xbeio reik\xc5\xa1mi\xc5\xb3. \xc5\xa0iais laikais sukurta daug metod\xc5\xb3 spr\xc4\x99sti \xc5\xa1iai problemai. Jie gali b\xc5\xabti padalinti \xc4\xaf pavir\xc5\xa1utini\xc5\xa1kus ir giliosios analiz\xc4\x97s metodus._NEWLINE_Pavir\xc5\xa1utini\xc5\xa1ki metodai nekreipia d\xc4\x97mesio \xc4\xaf teksto prasm\xc4\x99. Jie papras\xc4\x8diausiai naudoja statistinius metodus aplinkiniams \xc5\xbeod\xc5\xbeiams. Giliosios analiz\xc4\x97s metodai daro visapusi\xc5\xa1k\xc4\x85 \xc5\xbeod\xc5\xbeio prasm\xc4\x97s prielaid\xc4\x85. Kol kas s\xc4\x97kmingiau naudojami pavir\xc5\xa1utini\xc5\xa1ki metodai.\n_START_SECTION_\nIstorija\n_START_PARAGRAPH_\nAutomatinio vertimo istorija prasid\xc4\x97jo \xc5\xa1e\xc5\xa1tajame de\xc5\xa1imtmetyje. D\xc5\xbeord\xc5\xbetauno eksperimento (1954\xc2\xa0m.) metu 60 rusi\xc5\xa1k\xc5\xb3 sakini\xc5\xb3 buvo automati\xc5\xa1kai i\xc5\xa1versti \xc4\xaf angl\xc5\xb3 kalb\xc4\x85. Eksperimentas buvo labai s\xc4\x97kmingas ir prad\xc4\x97jo automatinio vertimo tyrin\xc4\x97jim\xc5\xb3 finansavimo er\xc4\x85. Mokslininkai teig\xc4\x97, kad per 3-5 metus automatinis vertimas bus i\xc5\xa1spr\xc4\x99sta problema. Ta\xc4\x8diau tikrasis progresas buvo kur kas l\xc4\x97tesnis ir po ALPAC ataskaitos (1966\xc2\xa0m.), kuri parod\xc4\x97, kad de\xc5\xa1imtmet\xc4\xaf truk\xc4\x99s tyrimas nepateisino vil\xc4\x8di\xc5\xb3, finansavimas buvo smarkiai suma\xc5\xbeintas. V\xc4\x97liau suma\xc5\xbe\xc4\x97jus l\xc5\xabkes\xc4\x8diams, padid\xc4\x97jus ir atpigus skai\xc4\x8diavimo paj\xc4\x97gumams, v\xc4\x97l buvo atsigr\xc4\x99\xc5\xbeta \xc4\xaf automatinio vertimo sistemas._NEWLINE_Lietuvi\xc5\xb3 kalbai automatinio vertimo sistemos prad\xc4\x97tos kurti dar 2002\xc2\xa0m. Kauno technologijos universiteto (KTU) magistro M. \xc5\xbdemai\xc4\x8dio tuomet sukurta LAAL angl\xc5\xb3-lietuvi\xc5\xb3 kalbos vertimo programa dar neatliko vis\xc5\xb3 vertimui reikaling\xc5\xb3 funkcij\xc5\xb3 ir netur\xc4\x97jo tinkamo morfologijos \xc4\xafrankio. 2002\xc2\xa0m. G. Barisevi\xc4\x8diaus, E. \xc4\x8cernio ir A. Veiverio prad\xc4\x97ta kurti automatinio vertimo \xc5\xbeodyn\xc5\xb3 duomen\xc5\xb3 valdymo baz\xc4\x97. 2004\xc2\xa0m. \xc5\xa1is projektas G. Barisevi\xc4\x8diaus ir E. \xc4\x8cernio perprojektuotas ir sukurtas patobulintas \xc5\xa1ios sistemos variantas, bei pateiktas kaip baigiamasis bakalauro darbas._NEWLINE_2005\xe2\x80\x932006\xc2\xa0m. Valstybin\xc4\x97s lietuvi\xc5\xb3 kalbos komisijos (VLLK) u\xc5\xbesakymu prad\xc4\x97ta kurti automatinio vertimo sistema i\xc5\xa1 angl\xc5\xb3 \xc4\xaf lietuvi\xc5\xb3 kalb\xc4\x85. Projektui vadovavo KTU doc. B. Tamulynas, o projektavimo ir k\xc5\xabrimo darbus atliko G. Barisevi\xc4\x8dius. 2006\xc2\xa0m. buvo pateiktas galutinis taisykl\xc4\x97mis paremtas vertimo sistemos variantas. D\xc4\x97l per menkos \xc5\xbeodyn\xc5\xb3 baz\xc4\x97s (~10 t\xc5\xabkst. \xc5\xbeod\xc5\xbei\xc5\xb3) vertimas nebuvo tikslus. Tiesa, sistema tur\xc4\x97jo savyb\xc4\x99 nudaugiareik\xc5\xa1minti daugiaprasmius vertimus ir surasti labiausiai tinkam\xc4\x85. \xc5\xa0ios problemos sprendimas buvo pateiktas G. Barisevi\xc4\x8diaus baigiamajame magistro darbe. Kadangi auk\xc5\xa1\xc4\x8diau apra\xc5\xa1yti KTU darbai niekada nebuvo pateikti vie\xc5\xa1ai prieigai kalbos technolog\xc5\xb3 arba visuomen\xc4\x97s \xc4\xafvertinimui, galima teigti, kad tai buvo t\xc4\x85sos ne\xc4\xafgijusios ma\xc5\xa1inio vertimo u\xc5\xbeuomazgos Lietuvoje._NEWLINE_2007\xc2\xa0m. pabaigoje, finansuojama Europos S\xc4\x85jungos l\xc4\x97\xc5\xa1omis, Vytauto Did\xc5\xbeiojo universitete (VDU) buvo sukurta pirmoji internetin\xc4\x97 angl\xc5\xb3-lietuvi\xc5\xb3 automatinio vertimo sistema (http://vertimas.vdu.lt/twsas/). \xc5\xa0i sistema vertim\xc4\x85 atlieka taisykliniais metodais._NEWLINE_2008\xc2\xa0m. \xc4\xaf Google Translate paslaugas buvo \xc4\xaftrauktas automatinis vertimas angl\xc5\xb3-lietuvi\xc5\xb3 ir lietuvi\xc5\xb3-angl\xc5\xb3 kryptimis. \xc5\xa0ios sistemos vertimas gr\xc4\xafstas statistiniais metodais._NEWLINE_2010\xe2\x80\x932014\xc2\xa0m. Lietuvi\xc5\xb3 kalbos instituto svetain\xc4\x97je veik\xc4\x97 Tild\xc4\x97s IT kompanijos sukurta \xe2\x80\x9eMa\xc5\xa1ininio vertimo laboratorija\xe2\x80\x9c._NEWLINE_2014\xc2\xa0m. Tild\xc4\x97 IT kompanijos svetain\xc4\x97je paleista internetin\xc4\x97 vertykl\xc4\x97. Apie naudojamus vertimo metodus tikslios informacijos n\xc4\x97ra._NEWLINE_2015\xc2\xa0m. finansuojama Europos S\xc4\x85jungos l\xc4\x97\xc5\xa1omis pagal priemon\xc4\x99 \xe2\x80\x9eLietuvi\xc5\xb3 kalba informacin\xc4\x97je visuomen\xc4\x97je\xe2\x80\x9c VP2-3.1-IVPK-12K buvo sukurta angl\xc5\xb3-lietuvi\xc5\xb3-angl\xc5\xb3 ir pranc\xc5\xabz\xc5\xb3-lietuvi\xc5\xb3-pranc\xc5\xabz\xc5\xb3 automatin\xc4\x97 vertimo sistema (https://www.versti.eu/lt  https://www.xn--ratija-ckb.lt/vu-ma%C5%A1ininis-vertimas/vilniaus-universiteto-ma%C5%A1ininis-vertimas-/16). \xc5\xa0ios sistemos vertimas gr\xc4\xafstas statistiniais metodais.\n_START_SECTION_\nTaikomosios programos\n_START_PARAGRAPH_\nSukurta daug taikom\xc5\xb3j\xc5\xb3 program\xc5\xb3 nat\xc5\xabraliai kalbai versti, kai kurios veikia internete, kaip SYSTRAN sistema, kuria remiasi ir Google, ir AltaVista vertim\xc5\xb3 programos. Nors nei viena sistema negali pasigirti tobulu vertimu, daugelis j\xc5\xb3 pateikia tenkinam\xc4\x85 rezultat\xc4\x85. Nepaisant j\xc5\xb3 paveld\xc4\x97t\xc5\xb3 apribojim\xc5\xb3, automatinio vertimo programos naudojamos visame pasaulyje. Tikriausiai did\xc5\xbeiausia institucija, naudojanti vien\xc4\x85 toki\xc5\xb3, yra Europos Komisija. Jos poreikiams yra pritaikyta komercin\xc4\x97 SYSTRAN sistemos versija, kuri gali automati\xc5\xa1kai i\xc5\xa1versti didelius kiekius preliminari\xc5\xb3 dokument\xc5\xb3 \xc5\xa1ablon\xc5\xb3 vidiniam naudojimui._NEWLINE_Viena JAV vertimo agent\xc5\xabra (Global Translations) kuria specialius \xc5\xbeodynus automatiniam vertimui, sudarytus i\xc5\xa1 telekomunikacij\xc5\xb3 kompanij\xc5\xb3 pasi\xc5\xablym\xc5\xb3. D\xc4\x97l didelio toki\xc5\xb3 dokument\xc5\xb3 techninio \xc5\xbeodyno lygio, kuris da\xc5\xbenai yra ir didel\xc4\x97s apimties, automatinio vertimo kokyb\xc4\x97 ger\xc4\x97ja proporcingai teksto rinkiniams, kurie \xc4\xaftraukiami \xc4\xaf tuos \xc5\xbeodynus._NEWLINE_Dan\xc5\xb3 vertimo agent\xc5\xabra (Lingtech) ver\xc4\x8dia patent\xc5\xb3 parai\xc5\xa1kas i\xc5\xa1 angl\xc5\xb3 kalbos \xc4\xaf dan\xc5\xb3 nuo 1993\xc2\xa0m. naudodama firmin\xc4\x99 taisykl\xc4\x97mis paremt\xc4\x85 automatinio vertimo sistem\xc4\x85 PaTrans, veikian\xc4\x8di\xc4\x85 kartu su komerciniu atmintimi paremtu vertimo \xc4\xafrankiu Trados CAT._NEWLINE_Ispan\xc5\xb3 dienra\xc5\xa1tis \xe2\x80\x9ePeriodico de Catalunya\xe2\x80\x9c yra ver\xc4\x8diamas i\xc5\xa1 ispan\xc5\xb3 \xc4\xaf katalon\xc5\xb3 kalb\xc4\x85 naudojat automatinio vertimo sistem\xc4\x85._NEWLINE_Internetin\xc4\x97 programa \xe2\x80\x9eToggletext\xe2\x80\x9c naudoja perdavimais paremt\xc4\x85 vertimo sistem\xc4\x85 Kataku versti tarp angl\xc5\xb3 ir indonezie\xc4\x8di\xc5\xb3 kalb\xc5\xb3._NEWLINE_Google tvirtina, kad gauti daug \xc5\xbeadantys rezultatai naudojantis j\xc5\xb3 firminiu statistiniu automatinio vertimo varikliu. Jis buvo panaudotas Google kalb\xc5\xb3 \xc4\xafrankiuose ver\xc4\x8diant tarp arab\xc5\xb3\xc2\xa0\xe2\x80\x93 angl\xc5\xb3 ir kin\xc5\xb3\xc2\xa0\xe2\x80\x93 angl\xc5\xb3 kalb\xc5\xb3 bei surinko 0,4281 balo, o tai daugiau nei IBM \xc4\xafrankis BLEU-4, kurio rezultatas tik 0,3954 balo, pasiektas Nacionaliniame Standart\xc5\xb3 ir Technologij\xc5\xb3 institute test\xc5\xb3 metu. Uwe Muegge suk\xc5\xabr\xc4\x97 demonstracin\xc4\xaf tinklalap\xc4\xaf, kuris naudoja apribot\xc4\x85 kalb\xc4\x85 kartu su Google \xc4\xafranki\xc5\xb3, kad pateikti visi\xc5\xa1kai automatizuot\xc4\x85, auk\xc5\xa1tos kokyb\xc4\x97s jo angli\xc5\xa1k\xc5\xb3, voki\xc5\xa1k\xc5\xb3 ir pranc\xc5\xabzi\xc5\xa1k\xc5\xb3 tinklalapi\xc5\xb3 vertim\xc4\x85._NEWLINE_Daug d\xc4\x97mesio paskutiniu metu skiriant kovai su terorizmu, Jungtin\xc4\x97s Valstijos investuoja didelius pinigus \xc4\xaf nat\xc5\xabralios kalbos in\xc5\xbeinerij\xc4\x85. \xc5\xa0iuo metu karin\xc4\x97 vald\xc5\xbeia domisi vertimu ir apdorojimu toki\xc5\xb3 kalb\xc5\xb3 kaip: arab\xc5\xb3, pashto ir dari. Informacijos Apdorojimo Technologij\xc5\xb3 Biuras taiko tokias programas kaip TIDES ir \xe2\x80\x9eBabylon Translator\xe2\x80\x9c. Jungtini\xc5\xb3 Valstij\xc5\xb3 oro paj\xc4\x97gos skiria 1 milijono doleri\xc5\xb3 kontrakt\xc4\x85 kurti kalbos vertimo technologijoms.\n_START_SECTION_\n\xc4\xaevertinimas\n_START_PARAGRAPH_\nAutomatinio vertimo sistemas vertinti galima \xc4\xafvairiais b\xc5\xabdais. Seniausias yra naudojantis \xc5\xbemogumi teis\xc4\x97ju, kuris \xc4\xafvertina vertimo kokyb\xc4\x99. Labiau \xc5\xa1iuolaiki\xc5\xa1ki b\xc5\xabdai yra naudojantis \xc4\xafrankiais: BLEU, NIST ir METEOR._NEWLINE_Pasikliaujant vien automatiniu vertimu ignoruojama tai, kad \xc5\xbemogaus kalba yra paremta kontekstu ir, kad reikia b\xc5\xabti \xc5\xbemogumi, kad adekva\xc4\x8diai suvokti originalaus teksto prasm\xc4\x99. Netgi tobulai \xc5\xbemog\xc5\xb3 imituojantis kompiuterinis vert\xc4\x97jas yra link\xc4\x99s \xc4\xaf klaidas. Tod\xc4\x97l, kad u\xc5\xbetikrinti automatinio vertimo sugeneruoto teksto kokyb\xc4\x99 ir naud\xc4\x85 \xc5\xbemogui, j\xc4\xaf turi per\xc5\xbei\xc5\xabr\xc4\x97ti ir pakoreguoti gyvas \xc5\xbemogus._NEWLINE_Visgi tvirtinama, kad kai kuri\xc5\xb3 taikom\xc5\xb3j\xc5\xb3 program\xc5\xb3 i\xc5\xa1verstas tekstas nereikalauja \xc5\xbemogi\xc5\xa1ko \xc4\xafsiki\xc5\xa1imo. Tais atvejais kai, ver\xc4\x8diami produkt\xc5\xb3 apra\xc5\xa1ymai ir naudojama apribota kalba, sistema turi \xc5\xbeodynu paremt\xc4\x85 \xc4\xafrank\xc4\xaf ir gamybin\xc4\x99 aplink\xc4\x85.'